

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

 **Gradsko vijeće**

KLASA: 021-05/21-01/05

URBROJ: 2181-7-03/5-22-07

Omiš, 24. ožujka 2022.

**Z A P I S N I K**

o radu 7. sjednice Gradskog vijeća Grada Omiša

održane 24. ožujka 2022. godine u Omišu, Trg K. Tomislava 6 – Hotel Plaža

Započeto u 18.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Tonći Stanić
5. Ivan Medić, dipl.ing.
6. Sanja Ilić, prof.
7. Tihana Barišić Marunčić, dr.med.
8. Josip Banović, dr.med.
9. Ivo Bradarić
10. Petar Bulić, dipl.iur.
11. dr.sc. Dino Belošević
12. Karlo Vukasović, bacc.oec.
13. Zdravka Šodan

NENAZOČNI ČLANOVI VIJEĆA:

1. Lovrenka Kovačić Bućan, dipl.iur. (najavila izostanak)

2. Tomislav Bartulović (najavio izostanak)

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing. zamjenik gradonačelnika

3. Lidija Pavković, dipl.iur., pročelnica ureda gradonačelnika

4. Stipe Žuljević Mikas, dipl.ing. pročelnik UO za KSD,UP i ZO

5. Đeki Stanić, dipl.iur., pročelnik UO za gospodarstvo i društvene djelatnosti

6. Mate Sovulj, dipl.ing., upravitelj Vlastitog pogona

7. Katarina Pupačić, dipl.oec., savjetnica za gospodarstvo

8. Mateo Pezo, prof., savjetnik za sport i tehničku kulturu

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 13 glasova ZA usvojen slijedeći

**d n e v n i r e d**

1. Usvajanje zapisnika o radu 7. sjednice Gradskog vijeća Grada Omiša

2. Vijećnički upiti

3. Prijedlog Suglasnosti na Pravilnik o izmjenama i dopunama Pravilnika o kriteriju, načinu i

 Uvjetima upisa djece u dječje vrtiće i jaslice, te pravima i obvezama roditelja

4. Prijedlog Godišnjeg provedbenog plana unapređenja zaštite od požara Grada Omiša

 za 2022. godinu

5. Prijedlog Plana operativne primjene Programa aktivnosti u provedbi posebnih mjera

 zaštite od požara od interesa za RH u 2022.g. na području Grada Omiša

6. Prijedlog Odluke o socijalnoj skrbi Grada Omiša

7. Prijedlog Programa javnih potreba u području kulture za Grad Omiš u 2022.g.

8. Prijedlog Programa javnih potreba u području socijalne skrbi Grada Omiša za 2022.godinu

9. Prijedlog Programa javnih potreba u sportu Grada Omiša za 2022. godinu

10. Prijedlog Odluke o otpisu potraživanja i obveza

11. Prijedlozi:

 11.1. Odluke o raspisivanju javnog natječaja za zakup poljoprivrednog zemljišta u

 Vlasništvu RH na području Grada Omiša

 11.2. Odluke o imenovanju povjerenstva za zakup poljoprivrednog zemljišta u vlasništvu

 RH na području Grada Omiša

12. Prijedlog Odluke o izmjeni i dopuni Odluke o komunalnoj infrastrukturi Grada Omiša i

 njezinom pravnom statusu

13. Prijedlog Odluke o izmjeni i dopuni Odluke o nerazvrstanim cestama u Gradu Omišu

14. Prijedlog Odluke o dodjeli obavljanja javne usluge sakupljanja komunalnog otpada na

 području Grada Omiša

15. Prijedlog Odluke o sprječavanju odbacivanja otpada na području Grada Omiša

16. Izvješće o provedbi Plana gospodarenja otpadom Grada Omiša za razdoblje 2017.-2022.g

17. Prijedlog Odluke o koeficijentima za obračun plaće službenika i namještenika

18. Izvješće o radu Vlastitog pogona Grada Omiša

19. Izvješće o radu Gradonačelnika Grada Omiša za razdoblje srpanj - prosinac 2021.g.

**Ad 1/**

USVAJANJE ZAPISNIKA O RADU 6. SJEDNICE GRADSKOG VIJEĆA GRADA OMIŠA

Na tekst zapisnika o radu 6. sjednice Gradskog vijeća Grada Omiša nije bilo primjedbi.

Predsjedavatelj je nacrt zapisnika dao na glasovanje potom je utvrđeno da je jednoglasno sa 13 glasova ZA usvojen Zapisnik o radu 6. sjednice Gradskog vijeća Grada Omiša.

**Ad 2/**

VIJEĆNIČKI UPITI

**Dino Belošević** – dinamika izrade prostornih planova – dobio je odgovor da imamo 16 planiranih prostornih planova, a za ovu godinu je planirano donošenje njih 6.

No, postoji čak 71 inicijativa a neke datiraju i iz 2015. godine. Rečeno da je da je jedan od glavnih problema što tvrtka URBOS ne može stići (budući da radi za područje cijele županije).

Postoji li mogućnost da angažiramo nekog drugog izrađivača da bismo ubrzali donošenje planova?

Stipe Žuljević Mikas – trenutno je u izradi 6 planova, najopsežniji među njima je Prostorni plan Grada Omiša. Ne radi se samo o tome da je tvrtka URBOS ograničavajući faktor nego i mi kao odjel imamo svoje kapacitete i maksimalno smo angažirani oko izrade Prostornog plana. Nakon donošenja Prostornog plana će se intenzivnije pristupiti razradama Urbanističkih planova.

Gradonačelnik – izrada Prostornog plana je najopsežniji posao, bilo je puno primjedbi (preko 400) koju svaku treba obraditi i na nju odgovoriti. Iza toga će biti lakše, mi moramo biti uključeni 100% zajedno sa izrađivačem plana, a to je sada u vrijeme pandemije bilo dosta izazovno (uvijek se netko zarazio, izolacije i sl.).

**Karlo Vukasović** – 2008. godine je u Poljica došlo 330 Linića iz Ukrajine.. U kontaktu sa Društvom poljičana je doznao da su i oni zainteresirani za stupanje u kontakt s tim ljudima da bi se pomoglo ljudima iz Ukrajine… Pita članove Gradskog vijeća jesu li spremni sudjelovati pri organizaciji i pomoći Ukrajincima?

**Zvonko Močić** – vijećnik Vukasović u biti poziva nas kao vijećnike i Grad Omiš na suradnju i eventualnu pomoć, odnosno podržavanje inicijative za pomoć ljudima iz Ukrajine.

**Tihana Barišić Marunčić –** koliko je izbjeglica iz Ukrajine na području Omiša?

Jesu li pokrenute aktivnosti za revitalizaciju gradskih skloništa?

Koliko Grad Omiš ima stanova solidarnosti u svom vlasništvu i u kakvom su oni stanju, koliko ih je u uporabi?

Gradonačelnik – zadnji podatak koji smo imali vezano za broj izbjeglica je 57, no taj se broj iz dana u dan mijenja..

Ljudi nam se sami javljaju sa svojim smještajnim kapacitetima koje su spremni dati na korištenje izbjeglicama, mi to koordiniramo..

Đeki Stanić – već postoje protokoli vezano za smještaj izbjeglica i prema tome mi i postupamo.

Što se tiče skloništa – imamo samo jedno tzv. „atomsko sklonište“ na Priku, koje je apsolutno nefunkcionalno, mogli bi ga tretirati kao neku vrstu „zakloništa“. Imamo još dva zakloništa koja nisu u uporabi i za njihovo preuređenje su potrebna sredstva…

Što se tiče gradskih stanova, imamo samo jedan i njega iznajmljujemo po natječaju (za socijalno ugrožene).

**Zdravka Šodan –** oko zgrade Turističke zajednice je ostala jedna velika rupa, zašto se , kada je uređivan Fošal i to nije saniralo?

Gradonačelnik – to nema veze s uređenjem Fošala, to je HEP kopao kanal za svoje potrebe i oni će tu površinu sanirati i dovesti u prvobitno stanje.

**Ivo Bradarić –** o uređenju skloništa treba vrlo ozbiljno razmišljati, jer su na žalost sada takva vremena. Nova zgrada Studenca ima podzemnu garažu, pa i to treba vidjeti kao mogućnost?

U Omišu imamo dvije dvorane (školsku i Ribnjak), u jednoj dvorani vrijede jedna, a u drugoj druga pravila (vezano za epidemiološke mjere, tuširanje , presvlačenje u dresove i sl.), kako je to moguće?

Mateo Pezo – mi kao Grad samo provodimo Odluke stožera civilne zaštite, a zašto to netko drugi ne provodi, nije na nama. Preporuke NZJZ su obvezujuće i svatko tko je odgovoran njih se i pridržava.

Dvorana Ribnjak je u vlasništvu 58% Grad Omiš i 42% privatno vlasništvo. Kako se ponaša privatni vlasnik, to trebaju kontrolirati nadležne službe.

**Petar Bulić –** u kojoj je fazi rješavanje, odnosno kada se planira uvestiproduženi boravak u Dječjem vrtiću Gata?

Kada će Grad Omiš korigirati cijenu odvoza komunalnog otpada, odnosno izmijeniti Odluku koju smo donijeli na prošloj sjednici Gradskog vijeća?

Gradonačelnik – Odluka o odvozu otpada će ići u izmjene, vjerojatno već na slijedećoj sjednici Gradskog vijeća, na tome se već radi.

Direktor „Peovice“ je prikupio potpise preko 90 JLS-a(uglavnom u primorskom dijelu RH) i uputio zahtjev za izmjenu i dopunu Zakona nadležnom Ministarstvu. Također smo i od župana zatražili pomoć po ovom pitanju i oni će ići prema Ministarstvu sa zahtjevom za izmjenama Zakona. Mi ćemo svoju Odluku izmijeniti, a onda ćemo čekati ishod po pitanju izmjene Zakona.

Što se tiče vrtića, moramo vidjeti s ravnateljicom kako to uskladiti s našim proračunskim mogućnostima…

Ela Ćoso, ravnateljica DV Omiš – Zahtjev (projekt) za produženje boravka na cijelom zaobalnom području Dječji vrtić je prijavio na EU fondove, no na žalost su dobili odbijenicu.

Sada sve ovisi o proračunskim sredstvima Grada Omiša.

Natječaj je bio po principu „najbrži prst“ , odabrani su projekti koji su se prijavili u prvih 30 sekundi i ti projekti su potrošili cijeli planirani iznos.

Uskoro će biti novi natječaj i Dječji vrtić će ponovno na njega aplicirati.

Reorganizacijom unutar DV se uspio produžiti boravak u Dječjem vrtiću u Tugarima, a za ostalo moramo iznaći sredstva.

Đeki Stanić – po ovom pitanju postoje i tehnički problemi, jer svi programi preko 6 sati traže i pripremu 3 obroka, a za što mi nemamo tehničke preduvjete (kuhinju), budući da su ti naši objekti i dislocirani.Postoji i nacionalni Plan za oporavak i otpornost koji je predvidio izgradnju kapaciteta za predškolski odgoj. Mi smo sve svoje podatke i potrebe već dostavili, dodali i ovaj naš projekt vrtića u Srijanima koji je zreo za realizaciju. Imamo otprilike 750 djece predškolske dobi, a 450 mjesta u našim vrtićima, što govori da definitivno moramo graditi nove vrtiće a ne samo proširivati postojeće programe.

Katarina Pupačić – na natječaj za izradu projektne dokumentacije za izgradnju centralne zgrade vrtića na Priku smo se također prijavili, pa ćemo vidjeti kao će se to odvijati.

Gradonačelnik – imamo u planu izmještanje centralne kuhinje u prostor škole u Ostrvici odakle bi se distribuirala hrana za sve vrtiće.

Vijećnik **Karlo Vukasović** dostavio je slijedeće vijećničke upite u pisanom obliku:

**Unaprjeđenje sustava upisa u dječje vrtiće** – postoji li mogućnost da se prilikom prijave na 10-satni program uvede obavezna dokumentacije „Potvrde o radnom vremenu od strane poslodavca“ a kakva praksa već postoji u većim gradovima? Na taj način bi u startu izbjegli mogućnost da „slučajnim probirom“ ili na temelju bodova od dječjeg doplatka dijete roditelja zaposlenog na 4 sata dobije prednost ispred nekoga tko radi puno radno vrijeme van prebivališta .

10-satni programi su u deficitu pred potražnjom, te postoje slučajevi kada mlade obitelji djecu vode u privatne vrtiće u Splitu – mjestu rada.

Svjedoci smo prakse fiktivnog zaposlenja u svrhu ostvarenja prava na upis djeteta u vrtić. Jasno je definirano da je takve moguće prijaviti, no ipak smo mala sredina i to je praksa koja postoji samo da se zadovolji forma, a ne u cilju stvarnog rješavanja problema.

Predlaže definiranje pojma uvjetnog upisa, primjerice ukoliko je roditelj zaposlen manje od 4 mjeseca u trenutnog poslodavca, moguće je da ostvari pravo na uvjetni upis – odnosno da je dužan prije početka pedagoške godine dokumentaciju koja dokazuje kontinuirani status njegovog zaposlenja. Ukoliko je u međuvremenu trajanje nezaposlenosti veće od vremena pune zaposlenosti, roditelj se tretira kao nezaposlen, te se prema tome revidira pravo upisa djeteta.

Prošle godine se prezentiralo da u pedagoškoj godini 2021/2022 DV Omiš započinje sa **INTEGRIRANIM PROGRAMIMA**, te su zbog toga ciljano zaposleni i neki djelatnici.

Bila su planirana 3 različita programa:

1. Engleski 10 satni – Visibaba

2. Sportski – 6 satni popodne – Pčelica

3. Vjerski – 10 satni – Vangrad

Što se dogodilo s ovim planiranim programima, zašto nisu započeti niti realizirani, radi li se na tome i kako?

**TRANSPARENTNOST PRORAČUNA I POSLOVANJA**

Prema Zakonu o Proračunu koji je na snazi od 1.1.2022. članak 15. glasi: „Proračun i financijski plan donose se u skladu s načelom transparentnosti ,koja podrazumijeva pravodobno objavljivanje vjerodostojnih dokumenata, podataka i informacija na sustavan način“.

Moli za detaljno objašnjenje što Grad Omiš konkretno poduzima po ovom pitanju. Informirani smo da se radi na izradi nove web stranice što smatraju nužno potrebnim, te mole odgovore na slijedeća pitanja:

1. Tko je izvođač radova, odnosno tko izrađuje novu web stranicu?

2. Koliko je trajanje projekta i kada se može očekivati da stranica bude u funkciji?

3. Kolika je ukupna cijena projekta, koliko je plaćeno, koliko još treba platiti?

4. Može li se dobiti projektna dokumentacija, odnosno sve zahtjeve koji su postavljeni

 prema izvođaču radova od strane Grada Omiša?

5. U kojoj je fazi točno nalazi ovaj projekt?

6. S obzirom da je projekt započet prije stupanja na snagu navedenog zakona,

 hoće li zadovoljavati potrebe potpune transparentnosti?

Često dobivamo odgovore da za sve možemo pitati pročelnike ili ravnatelje pojedinih ustanova, no to u praksi svakako otežava i rad pročelnicima a i zainteresiranim građanima.

Primijećeno je da se Izvještaji različitih udruga i ustanova uvelike razlikuju u dostavljenim detaljima, te bi željeli imati mogućnost pravodobnog uvida u sve troškove pojedine udruge, klape, kluba… da bismo na osnovu jasnih informacija mogli zaključiti smatramo li da su im tražena sredstva uistinu i bila potrebna, odnosno ako je potrebno pojedinima omogućiti i više.

Na ovaj način onemogućen je kvalitetan rad bilo kojeg vijećnika, ljudima izgledamo smiješni, osim onima kojima odgovara takav način netransparentnog poslovanja iz vlastitih interesa.

Za svakoga tko dobro i kvalitetno radi transparentnost je štit, opravdanje i kruna njegovog rada, te vjerujemo da u slijedećim godinama građanima Omiša možemo omogućiti puno više ukoliko ovaj uvjet u potpunosti ostvarimo.

**POVEĆAN BROJ ODVOZDA SMEĆA U LJETNIM MJESECIMA**

Svjedoci smo razvoja Poljica u svakom pogledu, a naročito u turizmu, stoga je i potreba za pojačanim odvozom komunalnog otpada u ljetnim mjesecima.

Gatam kao središte Poljica imaju 49 smještajnih jedinica u turizmu, 258 ležajeva, što zaslužuje da im damo dodatni vjetar u leđa, a veliki korak bi bio pojačana dinamika odvoza komunalnog otpada.

**Ad 3/**

PRIJEDLOG SUGLASNOSTI NA PRAVILNIK O IZMJENAMA I DOPUNAMA

 PRAVILNIKA O KRITERIJU, NAČINU I UVJETIMA UPISA DJECE U DJEČJE VRTIĆE I JASLICE,

TE PRAVIMA I OBVEZAMA RODITELJA

Gradonačelnik je dostavio prijedlog suglasnosti na Pravilnik o izmjenama i dopunama Pravilnika o kriteriju, načinu i uvjetima upisa djece u dječje vrtiće i jaslice, te pravima i obvezama roditelja, te predložio Gradskom vijeću njezino donošenje.

Pisani materijal uz ovu točku dostavljen je svim članovima vijeća.

Đeki Stanić, pročelnik UO za gospodarstvo i društvene djelatnosti i Ela Ćoso, ravnateljica DV Omiš, izvijestili su u ovom predmetu.

U otvorenoj raspravi sudjelovali su:

**Karlo Vukasović** – je li se razmišljalo u uvođenju potvrda o radnom vremenu roditelja vezano za upis djece u 10-satne programe kako bi se pravilnije rasporedio pritisak na 10-satne programe?

Đeki Stanić – traži se samo potvrda u stalnom zaposlenju, a ne i o satnici na koju je roditelj zaposlen.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**S U G L A S N O S T**

**na Pravilnik o izmjenama i dopunama Pravilnika o kriteriju, načinu i uvjetima upisa djece**

**u dječje vrtiće i jaslice, te pravima i obvezama roditelja**

sa tekstom kao u prilogu ovog zapisnika oznake KLASA:601-01/22-01/02, URBROJ:2181-7-04/1-22-3.

**Ad 4/**

PRIJEDLOG GODIŠNJEG PROVEDBENOG PLANA

UNAPREĐENJA ZAŠTITE OD POŽARA GRADA OMIŠA ZA 2022.G.

Gradonačelnik je dostavio Prijedlog godišnjeg provedbenog plana unapređenja zaštite od požara Grada Omiša za 2022.g. te predložio Gradskom vijeću njegovo donošenje.

Pisano materijal uz ovu točku dostavljen je svim članovima Vijeća.

Đeki Stanić pročelnik UO za gospodarstvo i društvene djelatnosti i Višeslav Pešić, zapovjednik DVD Omiš izvijestili su u ovom predmetu.

U otvorenoj raspravi sudjelovali su:

**Karlo Vukasović** – na što se konkretno odnosi (na koje troškove) stavka od 3 milijuna kuna za financiranje Vatrogasne zajednice?

Višeslav Pešić – u tu stavku su uključena sva 3 DVD-a, taj iznos se koristi za plaće zaposlenih, održavanje vatrogasnih domova te materijalni troškovi koji nisu mali.

Samo servis vozila košta godišnje 60.000,00 kuna bez osiguranja i registracije.

Mi smo služba koja u roku od 15 minuta moramo biti na početku intervencije, a znamo koliko je veliko područje grada Omiša.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijet

**G O D I Š NJ I**

**Provedbeni plan unapređenja zaštite od požara Grada Omiša za 2022.g.**

sa tekstom kao u prilogu ovog zapisnika oznake KLASA:245-01/22-01/01, URBROJ:2181-7-04/1-22-3.

**Ad 5/**

PRIJEDLOG PLANA OPERATIVNE PRIMJENE PROGRAMA AKTIVNOSTI

 U PROVEDBI POSEBNIH MJERA ZAŠTITE OD POŽARA OD INTERESA ZA RH

U 2022. GODINI NA PODRUČJU GRADA OMIŠA

Gradonačelnik je dostavio Prijedlog Plana operativne primjene programa aktivnosti u provedbi posebnih mjera zaštite od požara od interesa za RH u 2022. godini na području Grada Omiša, te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić pročelnik UO za gospodarstvo i društvene djelatnosti i Višeslav Pešić, zapovjednik DVD Omiš izvijestili su u ovom predmetu.

U otvorenoj raspravi sudjelovali su:

**Karlo Vukasović** – što se radi na prevenciji požara, česti su požari u Lokvi Rogoznici, ima saznanja da je npr. u Brelima bolja situacija po tom pitanju?

Višeslav Pešić – upoznat je sa radom DVD Brela, oni imaju 10-ak vatrogasaca koji se samo bave čišćenjem terena između borova i na taj način odrađuju dio prevencije od požara.

No područje Brela je manje od Piska i to se ne može usporediti s površinom Omiša.

Kod nas je i veliki problem nepristupačnosti terena, a što se tiče Lokve uzrok uglavnom bude jaki vjetar i nepažnja.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijet

**P L A N**

**operativne primjene Programa aktivnosti u provedbi posebnih mjera zaštite od požara**

**od interesa za RH u 2022. godini na području Grada Omiša**

sa tekstom kao u prilogu ovog zapisnika oznake KLASA:245-01/22-01/03, URBROJ:2181-7-04/1-22-3.

**Ad 6/**

PRIJEDLOG ODLUKE O SOCIJALNOJ SKRBI

Gradonačelnik je dostavio Prijedlog Odluke o socijalnoj skrbi, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Katarina Pupačić, savjetnica za gospodarstvo, izvijestila je u ovom predmetu

U otvorenoj raspravi sudjelovali su:

**Karlo Vukasović** – drago mu je da je mjera (sufinanciranje druge i treće godine porodiljnog dopusta do punog iznosa plaće roditelja) prepoznata i nada se da će se iznaći financijska sredstva za njezinu realizaciju. Ne bi se tu radilo o milijun kuna jer to ne bi svi roditelji tražili, a neki bi koristili i jaslice, tako bi se za radilo o manjem iznosu.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o socijalnoj skrbi**

sa tekstom kao u prilogu ovog zapisnika oznake KLASA:550-01/22-01/01, URBROJ:2181-7-01-22-01.

**Ad 7/**

PRIJEDLOG PROGRAMA JAVNIH POTREBA U PODRUČJU KULTURE ZA GRAD OMIŠ U 2022.G.

Gradonačelnik je dostavio Prijedlog Programa javnih potreba u području kulture za Grad Omiš u 2022.g. te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi sudjelovali su:

**Zdravka Šodan** – tablica za program projekata - zašto broj bodova ne prati ocjenu?

Đeki Stanić – nije samo bodovanje bitno za ocjenjivanje projekta, važna je i vrijednost projekta.

**Karlo Vukasović –** je li moguće dobiti uvid u svaku pojedinačnu stavku ovog izvještaja, npr. stavka intelektualne i ostale usluge?

Udruge su po zakonu dužne jednom godišnje podnijeti izvještaj o radu, pa ga zanima jesu li sve udruge koje se financiraju iz proračuna to i učinile?

Đeki Stanić – naravno, u sve se može dobiti uvid, to su npr. honorari voditelja klapa i sl…

Sve udruge su podnijele izvješće u utrošenim sredstvima i može se dobiti uvid u njih.

**Simona Jurjević** – i ranije smo tražili detaljniji opis, odnosno raščlambu troškova iz ovog Programa.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 12 glasova ZA i 1 glasom SUZDRŽAN donijet

**P R O G R A M**

**javnih potreba u području kulture za Grad Omiš u 2022.g.**

sa tekstom kao u prilogu ovog zapisnika oznake KLASA:612-08/22-01/01, URBROJ:2181-7-04/1-22-2.

**Ad 8/**

PRIJEDLOG PROGRAMA JAVNIH POTREBA U PODRUČJU SOCIJALNE SKRBI

GRADA OMIŠA ZA 2022.G.

Gradonačelnik je dostavio Prijedlog Programa javnih potreba u području socijalne skrbi Grada Omiša za 2022.g. te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Katarina Pupačić, savjetnica za gospodarstvo izvijestila je u ovom predmetu.

U otvorenoj raspravi sudjelovali su:

**Ivo Bradarić** – interesantna je situacija da udruga HVIDR-a dobiva vrlo mala sredstva, a udruga ljudi koji su se borili za Jugoslaviju – Udruga antifašista je dobila iznos od 15.000,00 kuna. Smatra to neprimjerenim. Mi smo jedini grad u Dalmaciji koji slavi osnivanje Prvog partizanskog odreda Mosor, što to nama znači?

Također izražava svoje nezadovoljstvo što se u prilogu na TV Jadran naglašava kako su vijećnici prisustvovali polaganju vijenaca, inzistira da se imenom kaže tko je to bio a ne da ispada da su svi bili.

**Zvonko Močić –** ne može nitko nikoga uvjeravati što treba, a što ne treba slaviti i obilježavati.

Ovo nije tema ove točke dnevnog reda, dira se u dignitet vijećnika, ne može se držati politički govor , agitiranje i napadanje.

Ljudi su se tada borili za svoju domovinu, protiv fašizma i poginuli su mladi ljudi od 22 godine. Ne dozvoljava ovakav način rasprave.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijet

**P R O G R A M**

**javnih potreba u području socijalne skrbi Grada Omiša za 2022.g.**

sa tekstom kao u prilogu ovog zapisnika oznake KLASA:550-01/22-01/02, URBROJ:2181-7-01-22-02.

**Ad 9/**

PRIJEDLOG PROGRAMA JAVNIH POTREBA U SPORTU GRADA OMIŠA ZA 2022.G.

Gradonačelnik je dostavio Prijedlog Programa javnih potreba u sportu Grada Omiša za 2022.g. te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Mateo Pezo , savjetnik za sport, izvijestio je u ovom predmetu.

U otvorenoj raspravi sudjelovali su:

**Dino Belošević** – želi ukazati na loše zdravstvene navike te podijeliti sa gradskim vijećnicima nekoliko činjenica vezanih uz financiranje sporta. Hrvatska je posljednjem mjestu u EU po pretilosti što ukazuje da se sustav nedovoljno dobro bori sa ovim problemom. Potrebno je razvijati interdisciplinarne programe koji mogu preokrenuti ovakav loš trend.

Osim osiguravanja osnovnih materijalnih sredstava potreban je i stručni kadar koji se može nositi sa ovom problematikom. Kod nas se na žalost razmišlja samo o natjecateljskom sportu a svi drugi aspekti (zdravstveni, socijalni, obrazovni..) su zanemareni.

Faktor masovnosti također ne bi trebao biti jedini kriterij financiranja nekog sporta je popisi članovi nisu točni ni revidirani.

Hrvatska je po financiranje sporta u odnosu za razvijenije zemlje EU-a je daleko na najlošijem mjestu i to zaista treba hitno mijenjati. Jedan prosječan Grad u RH koji ima 16.000 stanovnika i 60 milijuna kuna proračun izdvaja cca 3,3 milijuna kuna godišnje za sport.

Grad Omiš izdvaja 2,2 milijuna kuna što je za 1/3 manje od prosjeka RH. Moramo poraditi na tome jer time direktno ugrožavamo zdravlje djece. Od spomenutih 2,2 milijuna kuna na samo 2 kluba u Omišu idu 1,5 miliju kuna a svi ostali (njih preko 20) dijele 700.000 kuna.

Udruge u sportu moraju imati kineziologa, stručne ljude koji mogu promijeniti ovaj loš trende, a za to je potrebno naše akte uskladiti sa Zakonom o Udrugama.

Želi još spomenuti i sportske građevine koje su jedan od najvažnijih preduvjeta da bi se provodila bilo kakva sportska aktivnost. Sportskim građevinama se smatraju sve uređene i opremljene građevine u kojima se odvija sportska aktivnost te se ne smiju prenamijeniti za nikakvu drugu djelatnost. Mi npr. imamo sportsku građevinu u kojoj držimo gradski Vlastiti pogon, a pri tome imamo toliku potrebu sportskih udruga za prostorom. Apelira na vijećnike da promislimo o ovoj problematici kako bismo poboljšati situaciju u sportu.

**Ivo Bradarić**  - najveći problem sporta u gradu Omišu je taj što se ulaže u 1. momčadi, a sredstva bi se trebala rasporediti od pionira do juniora, kadeta..

Mateo Pezo- od 690.000 kuna koje se planira dati NK Omišu u 1. momčad ide 160.000 kuna.

**Karlo Vukasović** – kada rekreativci mogu očekivati povratak u sportsku dvoranu?

Što se tiče financiranja smatra da se možda nekim udrugama treba i smanjiti sredstva ukoliko ih nisu transparentno obrazložili odnosno utrošili sredstva na transparentan način. Jesu li svi klubovi podnijeli izvješće o radu i utrošenim sredstvima?

Mateo Pezo – svi su podnijeli izvješće i dostavili dokaze o pravdanju sredstava.

Povratak rekreativaca u dvoranu će biti moguć kada se ukinu mjere o okupljanju.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijet

**P R O G R A M**

**javnih potreba u sportu Grada Omiša za 2022.g.**

sa tekstom kao u prilogu ovog zapisnika oznake KLASA:620-01/22-01/04, URBROJ:2181-7-04/2-22-02.

**Ad 10/**

PRIJEDLOG ODLUKE O OTPISU POTRAŽIVANJA I OBVEZA

Gradonačelnik je dostavio Prijedlog Odluke o otpisu potraživanja i obveza, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UO za KSD, ZO i UP izvijestio je u ovom predmetu.

U otvorenoj raspravi sudjelovao je:

**Karlo Vukasović** – zašto se otpisuje „refundacija naknade za bolovanje“?

Stipe Žuljević Mikas – radi se potraživanjima starijima odnosno od prije 2013. godine, tako da ne može konkretno odgovoriti zašto se ova refundacija nije dogodila.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 10 glasova ZA i 3 glasa SUZDRŽAN donijeta

**O D L U K A**

**o otpisu potraživanja i obveza**

sa tekstom kao u prilogu ovog zapisnika oznake KLASA:415-03/22-01/02, URBROJ:2181-7-01-22-2.

**Ad 11/**

PRIJEDLOZI:

**11.1.** Odluke o raspisivanju javnog natječaja za zakup poljoprivrednog zemljišta u vlasništvu RH na području Grada Omiša

Gradonačelnik je dostavio Prijedlog Odluke o raspisivanju javnog natječaja za zakup poljoprivrednog zemljišta u vlasništvu RH na području Grada Omiša, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UO za KSD, ZO i UP izvijestio je u ovom predmetu.

U otvorenoj raspravi sudjelovali su:

**Petar Bulić** – ima li poljoprivrednog zemljišta u vlasništvu RH koje je spušteno na raspolaganje JLS na području Tugara?

Stipe Žuljević Mikas – ovoj Odluci prethodi Program raspolaganja poljoprivrednim zemljištem, što znači da ukoliko se netko javi da je zainteresiran za neko zemljište koje nije obuhvaćeno Programom onda će se ići u Izmjenu Programa raspolaganja poljoprivrednim zemljištem i dopunom Odluke. Do sada nismo imali zainteresiranih zakupnika s toga područja.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o raspisivanju javnog natječaja za zakup poljoprivrednog zemljišta**

**u vlasništvu RH na području Grada Omiša**

sa tekstom kao u prilogu ovog zapisnika oznake KLASA:320-01/22-01/-03, URBROJ:2181-7-01-22-2.

**11.2.** Odluke o imenovanju Povjerenstva za zakup poljoprivrednog zemljišta u vlasništvu RH na području Grada Omiša

Gradonačelnik je dostavio Prijedlog Odluke o imenovanju Povjerenstva za zakup poljoprivrednog zemljišta u vlasništvu RH na području Grada Omiša, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UO za KSD, ZO i UP izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o imenovanju Povjerenstva za zakup poljoprivrednog zemljišta**

**u vlasništvu RH na području Grada Omiša**

sa tekstom kao u prilogu ovog zapisnika oznake KLASA:320-01/22-01/03, URBROJ:2181-7-01-22-4.

**Ad 12/**

PRIJEDLOG ODLUKE O IZMJENI I DOPUNI ODLUKE

O KOMUNALNOJ INFRASTRUKTURI GRADA OMIŠA I NJEZINOM PRAVNOM STATUSU

Gradonačelnik je dostavio Prijedlog Odluke o izmjeni i dopuni Odluke o komunalnoj infrastrukturi Grada Omiša i njezinom pravnom statusu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas pročelnik UO za KSD, UP i ZO izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o izmjeni i dopuni Odluke o komunalnoj infrastrukturi Grada Omiša**

**i njezinom pravnom statusu**

sa tekstom kao u prilogu ovog zapisnika oznake KLASA:363-01/19-01/506, URBROJ:2181-7-05-02/3-22-8.

**Ad 13/**

PRIJEDLOG ODLUKE O IZMJENI I DOPUNI

ODLUKE O NERAZVRSTANIM CESTAMA U GRADU OMIŠU

Gradonačelnik je dostavio Prijedlog Odluke o izmjeni i dopuni Odluke o nerazvrstanim cestama u Gradu Omišu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas pročelnik UO za KSD, UP i ZO izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o izmjeni i dopuni Odluke o nerazvrstanim cestama u Gradu Omišu**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-7-05-02/3-22-53.

**Ad 14/**

PRIJEDLOG ODLUKE O DODJELI OBAVLJANJA JAVNE USLUGE

SAKUPLJANJA KOMUNALNOG OTPADA NA PODRUČJU GRADA OMIŠA

Gradonačelnik je dostavio Prijedlog Odluke o dodjeli obavljanja javne usluge sakupljanja komunalnog otpada na području Grada Omiša, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UP za KSD, UP i ZO izvijestio je u ovom predmetu.

U otvorenoj raspravi sudjelovao je:

**Josip Banović** – smatra da odvoz smeća u ljetnim mjesecima mora biti puno učestaliji od frekvencije koju sada imamo. Odvoz od 2 puta tjedno je za ljetne mjesece jednostavno neodrživ.

Gradonačelnik – slaže se sa ovom konstatacijom, o tome smo već puno puta razgovarali s direktorom Peovice i poraditi ćemo na ovoj problematici.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U KA**

**o dodjeli obavljanja javne usluge**

**sakupljanja komunalnog otpada na području Grada Omiša**

sa tekstom kao u prilogu ovog zapisnika oznake KLASA:363-01/22-01/78, URBROJ:2181-7-05-1/1-22-2.

**Ad 15/**

PRIJEDLOG ODLUKE

O SPRJEČAVANJU ODBACIVANJA OTPADA NA PODRUČJU GRADA OMIŠA

Gradonačelnik je dostavio Prijedlog Odluke o sprječavanju odbacivanja otpada na području Grada Omiša, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UP za KSD, UP i ZO izvijestio je u ovom predmetu.

U otvorenoj raspravi sudjelovali su:

**Ivan Medić** – svako ljeto se ponavlja situacija sa odmorištima uz magistralnu cestu koja nitko ne čisti, odnosno ne odvozi otpad. Peovica prebacuje odgovornost na Hrvatske ceste, oni na Grad, a u konačnici nitko ne vodi računa o tome. Lani su bile 4 inicijative građana da se to smeće ukloni, građani su se organizirali i sve pokupili, no to nije rješenje. To mora biti sustavno riješeno.

Peovica to povremeno očisti no to nije dovoljno.

**Zvonko Močić** – moramo inzistirati kod Hrvatskih cesta da oni to rješavaju, no i mi kao Grad to smeće jednostavno moramo maknuti.

**Simona Jurjević** – smatra da bi trebalo uvesti aplikaciju za prijavu nepravilnosti, npr. komunalnih, kao što je nepropisno odlaganje otpada, prijavu prekršitelja i sl.

Prijavljivanje je svima problem, a mišljenja je da bi se to kroz aplikaciju lakše rješavalo.

Sličnu vrsta aplikacije postoji u policiji i jako dobro funkcionira.

**Tihana Barišić Marunčić** – osnivanje eko patrole je jako dobra ideja, možda bi bilo dobro da se nekako pokuša na sličan način riješiti i problem neplatiša odvoza smeća kojih ima jako puno. Time bi se i teret cijene odvoza smeća raspodijelio na više korisnika i svima bi bilo lakše plaćati.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U KA**

**o sprječavanju odbacivanja otpada na području Grada Omiša**

sa tekstom kao u prilogu ovog zapisnika oznake KLASA:363-01/22-01/79, URBROJ:2181-7-05-01/1-22-02.

**Ad 16/**

IZVJEŠĆE O PROVEDBI PLANA GOSPODARENJA OTPADOM

GRADA OMIŠA ZA RAZDOBLJE 2017. – 2022.g.

Gradonačelnik je dostavio Izvješće o provedbi plana gospodarenja otpadom Grada Omiša za razdoblje 2017. -2022.g te predložio Gradskom vijeću njegovo prihvaćanje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik UP za KSD, UP i ZO izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA prihvaćeno

**I Z V J E Š Ć E**

**o provedbi plana gospodarenja otpadom Grada Omiša za razdoblje 2017. – 2022.g**

sa tekstom kao u prilogu ovog zapisnika oznake KLASA:351-02/22-01/01, URBROJ:2181-7-05-01/1-22-04.

**Ad 17/**

PRIJEDLOG OLUKE O KOEFICIJENTIMA ZA OBRAČUN PLAĆE SLUŽBENIKA I NAMJEŠTENIKA

Gradonačelnik je dostavio prijedlog Odluke o koeficijentima za obračun plaće službenika i namještenika, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika, izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o koeficijentima za obračun plaće službenika i namještenika**

sa tekstom kao u prilogu ovog zapisnika oznake KLASA:120-01/22-01/02, URBROJ:2181-7-03/1-22-2.

**Ad 18/**

IZVEŠĆE O RADU VLASTITOG POGONA GRADA OMIŠA

Gradonačelnik je dostavio Izvješće o radu Vlastitog pogona Grada Omiša te predložio Gradskom vijeću njegovo prihvaćanje.

Pisani materijal uz ovu točku dostavljen je svim članovima Vijeća.

Mate Sovulj, upravitelj Vlastitog pogona izvijestio je u ovom predmetu.

U otvorenoj raspravi nitko nije sudjelovao, a vijećnik Vukasović i Bradarić su pohvalili Izvješće kao vrlo detaljno, razumljivo i pregledno.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA prihvaćeno

**I Z V J E Š Ć E**

**o radu Vlastitog pogona Grada Omiša**

sa tekstom kao u prilogu ovog zapisnika oznake KLASA:363-01/22-04/01, URBROJ:2181-7-01-22-3.

**Ad 19/**

IZVJEŠĆE O RADU

GRADONAČELNIKA GRADA OMIŠA ZA RAZDOBLJE SRPANJ-PROSINAC 2021.G.

Gradonačelnik je dostavio Izvješće o radu gradonačelnika Grada Omiša za razdoblje srpanj-prosinac 2021. te predložio Gradskom vijeću njegovo prihvaćanje.

Pisani materijal uz ovu točku dostavljen je svim članovima Vijeća.

Gradonačelnik je pored pisanog izvješća istaknuo još i projekt škole na Priku za koji će ići prijava na nacionalni program za oporavak i otpornost, a Županija ga je stavila kao prioritetni projekt, kao osnivač škole.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijet

**Z A K LJ U Č A K**

**po Izvješću o radu Gradonačelnika Grada Omiša**

1. Prihvaća se Izvješće o radu Gradonačelnika Grada Omiša za razdoblje srpanj -prosinac

 2021.g.

2. Ovaj Zaključak objaviti će se u Službenom glasniku Grada Omiša.

Završeno u 21.00 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.